Andreas Kramer

Jens Andreas Kramer (s. 13. huhtikuuta 1997 ) on ruotsalainen keskimatkojen juoksija päämatkanaan 800 metriä. 

 Tausta 
Andreas Kramer on syntynyt ja kasvanut Ruotsissa. Hänen äitinsä Anne-Lise on norjalainen, joka nuoruudessaan oli myös 800 metrin juoksija. Näin hänellä olisi ollut mahdollisuus edustaa myös Norjaa valinnan päätyessä kuitenkin Ruotsin edustusasuun. Andreas aloitti yleisurheilu-uransa 15-vuotiaana vuonna 2012 ja saavutti vuonna 2014 ajan 1.51,59. 

 Ura 
Maaliskuussa 2015 osallistui ensimmäisen kerran kansainvälisiin mestaruuskisoihin eli EM-sisähallimestaruuskisoihin Prahassa karsiutuen alkuerissä. Toukokuussa 2015 hän juoksi ennätyksekseen 1.49,62 Belgian Lokerenissa ja elokuussa Eskilstunassa nuorten EM-kisoissa kuudenneksi edellään muun muassa maanmies Kalle Berglund. Keväällä 2016 Kramer osallistui halli-MM-kisoihin Yhdysvaltain Portlandissa, jossa hän karsiutui alkuerissä sijoittuen erässään neljänneksi. Heinäkuussa 2016 hän osallistui U20-maailmanmestaruuskilpailuihin edeten välieriin omalla ennätyksellään 1.47,65. Hän paransi aikaa vielä kotimaassaan Karlstadissa neljä kymmenystä.

Seuraavan talven sisähalli-EM-kisat Belgradissa toivat jälleen Kramerille välieräpaikan. Kesällä 2017 hän saavutti ensimmäisen kansainvälisen menestyksensä Puolan Bydgoszczissa ottaessaan alle 23-vuotiaiden EM-kisoissa mestaruuden ajalla 1.48,15. Heti sen jälkeen hän juoksi Belgian Heusden-Zolderissa omaksi ennätyksekseen ajan 1.45,75. Kotimaahan palattuaan hän paransi Karlstadissa omaa ennätystään vielä aikaan 1.45,13, joka oli uusi Ruotsin 800 metrin ennätys parantaen Rizak Dirshen vuoden 2003 ennätysaikaa yli kolme kymmenystä. 

Elokuun 2017 MM-kisoissa Lontoossa Kramer eteni välieriin saavuttamatta kuitenkaan loppukilpailupaikkaa. Birminghamin sisäratojen MM-kilpailuissa 2018 hän karsiutui 800 metrin alkuerissä. Kesällä 2018 tuli sitten todellista menestystä. Hän paransi Ruotsin ennätystä heinäkuun lopulla Karlstadissa aikaan 1.45,03. Tämä osoitti hyvää kuntoa ajatellen tulevia EM-kisoja Berliinissä. Niissä hän saavutti EM-hopeaa Puolan Adam Kszczotin vanavedessä. Kramerin aika oli 1.45,03, jolla hän sivusi Karlstadissa juoksemaansa ennätystä. Seuraavan vuoden sisähallin EM-kisoissa Glasgowssa hän sijoittui seitsemänneksi. Alle 23-vuotiaiden EM-kisoissa Gävlessä hän karsiutui alkuerissä, joten hän ei siis kyennyt puolustamaan edellisten kisojen mestaruuttaan. Syksyn 2019 MM-kisat Dohassa menivät myös alle odotusten ja tuli karsiutuminen heti alkuerissä. Vaikka kausi 2020 oli poikkeuksellinen koronan vuoksi, Kramerin kaudesta tuli tuloksellisesti uran paras. 

Hän paransi omaa 800 metrin ulkoratojen Ruotsin ennätystään syksyllä 2020 Tšekin Ostravassa aikaan 1.44,47. Sisähallikaudella 2021 hän teki uuden Ruotsin ennätyksen 1.45,09, jolla hän rikkoi Martin Enholmin vuonna 1992 juokseman entisen ennätyksen lähes sekunnilla. Hän karsiutui 800 metrillä välierissä Toruńin EM-hallikilpailuissa 2021 ja alkuerissä samana vuonna käydyissä Tokion olympialaisissa. Belgradin MM-hallikilpailuissa 2022 hän oli 800 metrillä viides. Saman vuoden Eugenen MM-kilpailuissa hän karsiutui 800 metrin välierissä, mutta sijoittui samalla matkalla neljänneksi Münchenin EM-kilpailuissa. 

Seuraavna vuonna hän sijoittui 800 metrillä viidenneksi Istanbulin sisäratojen EM-kilpailuissa, voitti Euroopan joukkuemestaruuskilpailut ja karsiutui välierissä Budapestin MM-kilpailuissa. Hän saavutti Glasgow'n sisäratojen MM-kilpailuissa 2024 hopeaa 800 metrillä ajalla 1.45,27. Saman vuoden Rooman EM-kilpailuissa hän sijoittui 800 metrillä viidenneksi. Pariisin olympialaisissa hän karsiutui saman lajin välierissä. Hän paransi kesän aikana kolme kertaa Ruotsin ennätystä päätyen Monacossa 12. heinäkuuta aikaan 1.43,13. Vuonna 2025 hän karsiutui alkuerissä Apeldoornin sisäratojen EM-kilpailuissa ja Tokion MM-kilpailuissa. 

Ensimmäisen ulkoratojen Ruotsin mestaruusmitalin Andreas Kramer otti kesällä 2015 sijoittuessaan kolmanneksi 800 metrillä Andreas Almgrenin ja Kalle Berglundin jäljessä. Seuraavana vuonna hän saavutti hopeaa Johan Rogestedtin voittaessa. Kesästä 2017 lähtien Kramer on voittanut kaikki mestaruudet kausina 2017–2025. Sisäradalla hän voitti kaikki 800 metrin mestaruudet kausina 2016–2024 ja 1 500 metrin mestaruuden 2022 ja 2024. Hän juoksi 1 000 metrin Ruotsin ennätyksen 2.14,96 Varbergissa 22. heinäkuuta 2025. 

Hänet nimettiin yleisurheilusaavutustensa johdosta vuonna 2019 yleisurheilun Stora grabbariksi numerolla 563. 

 Muuta 
Andreas Kramer on uransa ohella opiskellut Chalmersin teknillisessä korkeakoulussa Göteborgissa konetekniikkaa.

 Lähteet 

 Aiheesta muualla 

Luokka:Ruotsalaiset keskimatkojen juoksijat
Luokka:Vuonna 1997 syntyneet
Luokka:Elävät henkilöt